ಮರೆಯದಂಥ ಸವಿಸವಿ ಗಳಿಗೆ ತಂದಿತು ʻಯುಗಾದಿʼ

– ಯುಗಾದಿ ಎಂದರೆ ದೇಸಿ ಆಟಗಳ ಕಂಪು – ಪ್ರಾದೇಶಿಗ ಸೊಗಡಿನ ಇಂಪು

ನವ ವಸಂತದ ಆಗಮನವಾಗುತ್ತಿದ್ದಂತೆ ಪ್ರಕೃತಿಯಲ್ಲೂ ಹೊಸತನದ ಸಂಭ್ರಮ. ಈ ಸಮಯದಲ್ಲಿ ಪ್ರಕೃತಿಯಲ್ಲೂ ತಾಜಾ ಪರಿಮಳದ ಸೊಗಡು ಆವರಿಸುತ್ತದೆ. ಇದೇ ಸಂದರ್ಭದಲ್ಲಿ ಬರುವ ಯುಗಾದಿ ಹಬ್ಬಕ್ಕೆ ಪ್ರಾದೇಶಿಕ ಆಚರಣೆಯ ಸೊಗಡು ಕೂಡ ಸೇರಿ ಬೀರುವ ಕಂಪು ಎಂದೆಂದಿಗೂ ನಿತ್ಯ ನೂತನ. ಹಾಗಾಗಿಯೇ ಯುಗಾದಿ ಹಬ್ಬವನ್ನ (Ugadi Festival) ಹಿಂದೂಗಳ ಹೊಸ ವರ್ಷವೆಂದು ಆಚರಿಸಲಾಗುತ್ತದೆ. ಈ ಹಬ್ಬ ಜನರಲ್ಲಿ ಸಾಕಷ್ಟು ಮಹತ್ವವನ್ನು ಪಡೆದುಕೊಂಡಿದೆ.

ಯುಗಾದಿ ಹಬ್ಬದ ಸಂಭ್ರಮ ಹೆಚ್ಚಿಸುವ ಪ್ರಕೃತಿಯ ಕಂಪಿಗೆ ಪ್ರಾದೇಶಿಕ ಸೊಗಡು ಸೇರಿದರೆ ಇನ್ನಷ್ಟು ಹಿತ ಅನ್ನೋದ್ರಲ್ಲಿ ಎರಡು ಮಾತಿಲ್ಲ. ಅದರಲ್ಲೂ ಪ್ರತಿ ವಿಷಯದಲ್ಲಿ ವೈವಿಧ್ಯತೆಯಲ್ಲಿ ಏಕತೆ ಸಾರುವ ಭಾರತದಲ್ಲಿ ಯುಗಾದಿಯ ಆಚರಣೆ ಕೂಡ ಒಂದು ಪ್ರದೇಶದಿಂದ ಇನ್ನೊಂದು ಪ್ರದೇಶಕ್ಕೆ ಭಿನ್ನವಾಗಿರುತ್ತದೆ. ಆಯಾ ಪ್ರಾದೇಶಿಕತೆ ಮತ್ತು ಸ್ಥಳೀಯ ಸೊಗಡನ್ನು ತಮ್ಮದಾಗಿಸಿಕೊಂಡು ಪ್ರಾದೇಶಿಕ ರೀತಿಯಲ್ಲಿ ಆಚರಿಸಲ್ಪಡುವ ಯುಗಾದಿ, ಆ ಭಾಗದ ಗ್ರಾಮೀಣ ಸೊಗಡನ್ನು ಇತರರಿಗೆ ಪಸರಿಸುತ್ತದೆ. ಈ ಮೂಲಕ ಸ್ಥಳೀಯ ಸೊಗಡಿನ ಹಬ್ಬದ ಘಮಲು ಆ ಸ್ಥಳೀಯತೆ ಮೀರಿ, ಪ್ರದೇಶ, ಜಿಲ್ಲೆಗಳಿಗೆ ಪಸರಿಸಿ ಗಮನ ಸೆಳೆಯುತ್ತದೆ.

ಇಂಥ ಸ್ಥಳೀಯ ಸೊಗಡಿನ ಯುಗಾದಿಯಲ್ಲಿ ಉತ್ತರ ಕರ್ನಾಟಕ ಮತ್ತು ಕಲ್ಯಾಣ ಕರ್ನಾಟಕ ಭಾಗದ ಆಚರಣೆ ಪ್ರಮುಖವಾದದ್ದು. ಅಪ್ಪಟ ದೇಸಿ ಶೈಲಿಯಲ್ಲಿ ಆಚರಿಸಲ್ಪಡುವ ಈ ಭಾಗದ ಯುಗಾದಿಯಲ್ಲಿ ಹೊಸ ವರ್ಷದ ಸಂಭ್ರಮ, ನಳನಳಿಸುವ ಪ್ರಕೃತಿ ಮತ್ತು ದೇಸಿ ಸೊಗಡು ಮನೆಮಾಡಿರುತ್ತವೆ. ಆ ಕಡೆ ಗುಡಿ ಪಾಡ್ವ ಎಂದೂ ಕರೆಯಲ್ಪಡುವ ಯುಗಾದಿಗೆ ಮಹಾರಾಷ್ಟ್ರ ಭಾಗದ ಪ್ರಭಾವವೂ ಇದೆ.

ದೇಸಿ ಆಟಗಳ ಸಿಹಿ-ಕಹಿ ನೆನಪು:
ಯುಗಾದಿ ಸಂದರ್ಭದಲ್ಲಿ ಆಡುವ ಹಲವು ಆಟಗಳ ಮೂಲಕ ಜನಪದರು ತಮ್ಮ ಕಷ್ಟ ಸುಖ ಹಂಚಿಕೊಳ್ಳುತ್ತಾರೆ. ಹೊಲದಲ್ಲಿ ದುಡಿದು ರಾಶಿ ಮಾಡಿ ಹೊಸ ಬೆಳೆಯನ್ನು ಮನೆ ತುಂಬಿಸಿಕೊಂಡ ನಮ್ಮ ರೈತರು ಯುಗಾದಿ ಬರುವ ಹೊತ್ತಿಗೆ ನಿರಾಳವಾಗಿರುತ್ತಾರೆ. ಹಬ್ಬದ ಸಂದರ್ಭದಲ್ಲಿ ಹಲವಾರು ಜನಪದ ಆಟಗಳು ಗರಿಗೆದರುತ್ತವೆ. ಲಗೋರಿ, ಕಬಡ್ಡಿ, ಚೌಕಾಬಾರ, ಬಟ್ಟೆ ಚಂಡಾಟ, ಚಿನ್ನಿದಾಂಡು, ಬುಗರಿ, ಕುಂಟೆಬಿಲ್ಲೆ, ಸರಗೆರಿ ಹೀಗೆ ಹತ್ತಾರು ಆಟಗಳನ್ನು ವಯಸ್ಸಿನ ಅಂತರವಿಲ್ಲದೇ ಆಡುತ್ತಾರೆ. ಆಟದ ಸೋಲು-ಗೆಲುವುಗಳು ಬರುವ ವರ್ಷದ ಸೋಲು ಗೆಲುವುಗಳನ್ನು ನಿರ್ಣಯಿಸುತ್ತದೆ ಎಂಬ ನಂಬಿಕೆಯೂ ಜನಪದರಲ್ಲಿ ಇದೆ.